**Yhdysvaltain Kabulin-suurlähetystö** oli 
Yhdysvaltain lähetystö Afganistanin pääkaupunki Kabulissa. Yhdysvallat tunnusti Afganistanin itsenäisyyden vuonna 1921, solmi diplomaattisuhteet vuonna 1935 ja perusti lähetystön Kabuliin vuonna 1942. Lähetystö oli suljettuna vuosien 1989 ja 2002 välillä. Se avattiin uudelleen Yhdysvaltojen hyökättyä Afganistaniin ja maan Taliban hallinnon kukistuttua. Se lopetti toimintansa uudelleen Kabulin kukistuttu a taas talibanille vuonna 2021.

Historia
--------

Suurlähetystö Yhdysvaltain itsenäisyyspäivänä 4. heinäkuuta 2010.
### Diplomaattisuhteiden alku

Afganistanissa maan itsenäisyyspäivänä pidetään Rawalpindin sopimuksen allekirjoituspäivää 19. elokuuta 1919. Maa sai tuolloin Yhdistyneeltä kuningaskunnalta oikeuden harjoittaa itsenäistä ulkopolitiikkaa. Yhdysvallat tunnusti Afganistanin itsenäisyyden vuonna 1921 ja maat solmivat diplomaattisuhteet vuonna 1935. Lähetystöä Afganistaniin ei kuitenkaan vielä tuolloin avattu. Yhdysvaltain lähetystö Kabulissa avattiin toisen maailmansodan aikana vuonna 1942. Tuolloin Saksan eteneminen kohti Stalingradia Neuvostoliitossa katsottiin uhkaavan liittoutuneidenhuoltoyhteyksiä Neuvostoliittoon Iranin kautta. Afganistan oli mahdollinen vaihtoehtoinen reitti ja lähetystön tarkoituksena oli saada afgaanien hyväksyntä maan poikki rakennettavalle rautatielle. Yhdysvaltain Kabulin lähetystön ensimmäinen lähettiläs oli 6. kesäkuuta 1942 virkaansa astunut Cornelius van Engert. Lähetystö Kabulissa korotettiin suurlähetystöksi vuonna 1948.

### Kylmä sota ja sisällissota

Maailmansodan jälkeen Yhdysvallat antoi Afganistanille esimerkiksi lainoja vastatakseen Neuvostoliiton kasvavaan vaikutusvaltaan alueella. Maiden välit viilenivät kuitenkin Afganistanin kommunistisen puolueen noustessa valtaan saur-vallankumouksessa. Vuonna 1979 Yhdysvaltain Afganistanin lähettiläs Adolf Dubs Siepattiin ja hän sai helmikuussa 1979 surmansa epäonnistuneessa pelastusyrityksessä. Neuvostoliiton miehitettyä Afganistanin ja Afganistanin sodan alettua joulukuussa 1979 Yhdysvallat tuki Neuvostoliiton vastaisia taistelijoita. Neuvostoliitto vetäytyi helmikuussa 1989. Yhdysvalloissa pelättiin Afganistanin kommunistihallinnon mahdollisen romahtamisen voivan johtaa verilöylyyn Kabulissa ja Yhdysvallat päätti sulkea lähetystön tammikuussa 1989. Kun taliban valtasi Kabulin syyskuussa 1996 Yhdysvalloissa harkittiin diplomaattisuhteiden palautusta. Lopulta talibanhallinnon katsottiin kuitenkin rikkovan liiaksi ihmisoikeuksia ja harjoittavan muita liian väkivaltaisina pidettyjä toimia.

### Afganistanin sota

Yhdysvallat hyökkäsi Afganistaniin vuonna 2001. Suurlähetystö Kabulissa avattiin uudestaan vuonna 2002 ja vuonna 2005 valmistui kokonaan uusi lähetystökompleksi. Ensimmäinen lähettiläs talibanhallinnon kukistumisen jälkeen oli Robert P. Finn ja häntä seurasi vuonna 2003 Afganistanissa syntynyt Zalmay Khalilzad.

Yhdysvallat alkoi myöhempinä vuosina vetää joukkojaan Afganistanista. Afganistanin hallinto sortui talibanin hyökkäyksissä vuonna 2021. Kabul vallattiin elokuussa 2021. Yhdysvaltain suurlähetystö Kabulissa lakkautti toimintonsa 21. elokuuta 2021. Vain hieman ennen Kabulin kukistumista suurlähetystö oli ollut yksi Yhdysvaltojen suurimmista ja se työllisti 4 000 henkilöä, heistä 1 400 yhdysvaltalaista. Lähetystön toiminta jatkui huomattavasti pienimuotoisempana lähinnä pakolaisten ja muiden siirtolaisten asioiden käsittelyn saralla Qatarin pääkaupunki Dohassa.

Lähteet
-------

1. ↑  Andrei Sergejeff: *Afganistanin historia – Silkkitietä kulttuurien risteykseen*, s. 217-218. Gaudeamus Helsinki University Press, 2011. ISBN 978-952-495-219-4.
2. 1 2 3  U.S. Embassy Kabul, Afghanistan National Museum of American Diplomacy. Viitattu 1.10.2021. (englanniksi)
3. 1 2 3 4  Ludwig W. Adamec: "United States-Afghanistan relations", *Historical Dictionary of Afghanistan*. 4. painos. The Scarecrow Press, 2012. ISBN 978-0-8108-7957-7. (englanniksi)
4. ↑  Previous U.S. Ambassadors to Afghanistan U.S. Embassy in Afghanistan. Viitattu 1.10.2021. (englanniksi)
5. ↑  Afghanistan conflict: Kabul falls to Taliban as president flees *BBC News*. BBC. Viitattu 1.10.2021. (englanniksi)
6. ↑  Embassy U.S. Embassy in Afghanistan. Viitattu 1.10.2021. (englanniksi)
7. ↑  Lara Jakes: In a final blow of the 20-year war, U.S. envoys close their embassy and exit Kabul. *The New York Times*. Viitattu 1.10.2021. (englanniksi)